Predkladacia správa

	Materiál sa predkladá na rokovanie vlády SR ako jeden z desiatich vybraných projektov, na ktoré sa v súlade s úlohou B.1. uznesenia vlády SR č. 770 z 5. októbra 2005 nevzťahujú „Pravidlá v oblasti poskytovania individuálnej štátnej pomoci investorom“.

	Spoločnosť Unomedical s.r.o. so sídlom Námestie Slobody 1, 071 01 Michalovce požiadala dňa 3. 11. 2005 Ministerstvo hospodárstva SR o štátnu pomoc formou investičných stimulov podľa zákona č. 565/2001 Z. z. o investičných stimuloch a o zmene a doplnení niektorých zákonov v znení neskorších predpisov, zákona č. 595/2003 Z. z. o dani z príjmov v znení neskorších predpisov a zákona č. 231/1999 Z. z. o štátnej pomoci v znení neskorších predpisov a podľa Usmernenia Komisie o národnej regionálnej pomoci (98/C 74/06) z 10. marca 1998 zmenenom a doplnenom 9. septembra 2000 (2000/C 258/06), Nariadenia Komisie (ES) č. 68/ 2001 z 12. januára 2001 o aplikácii článkov 87 a 88 Zmluvy o Európskom spoločenstve o pomoci pri vzdelávaní v znení neskoršej zmeny a doplnenia Nariadenia Komisie (ES) č. 363/2004 z 25. februára 2004 a Mnohosektorového rámca, to vo forme:

-	úľavy na dani ,
-	finančného príspevku na nové investície do dlhodobého majetku, 
-	príspevku na vzdelávanie. 

	Žiadosť o štátnu pomoc sa týka investičného projektu tzv. „na zelenej lúke“, kde ide o vybudovanie nového výrobného závodu v Michalovciach, napojeného na infraštruktúru mesta Michalovce s predpokladanými nákladmi na jej vybudovanie v sume 50 mil. Sk, ktorý si spoločnosť následne bude od developerskej spoločnosti prenajímať. Projekt bude realizovať slovenská spoločnosť Unomedical s. r. o. zapísaná v Obchodnom registri Okresného súdu Košice I vo vložke číslo  17039/V. 
V novom výrobnom závode sa budú vyrábať zdravotnícke pomôcky na jednorazové použitie. 

	Spoločnosť plánuje v rámci tohto projektu investovať cca 350 mil. Sk na obstaranie majetku a postupne po úplnom rozbehnutí výroby vytvoriť 550 nových pracovných miest. Zaškoľovanie nových pracovníkov si vyžiada značné náklady, ktoré sú oprávnenými nákladmi na účely štátnej pomoci na vzdelávanie. Výška týchto nákladov sa odhaduje na 62,7 mil. Sk. 

	Spoločnosť Unomedical Slovakia žiada o poskytnutie štátnej pomoci vo výške 30,4 % oprávnených investičných nákladov plus pomoc na vzdelávanie rovnajúcu sa 35 % oprávnených nákladov na špecifické vzdelávanie a 60 % oprávnených nákladov na všeobecné vzdelávanie.  Na základe očakávaných súm oprávnených nákladov, ktoré sú podrobne uvedené v tejto žiadosti, to predstavuje predpokladanú sumu 106,5 mil. Sk ako pomoc na rozvoj regiónov a sumu 29,5 mil. Sk ako pomoc na vzdelávanie.

V súlade s podpísaným Memorandom o porozumení spoločnosť žiada regionálnu pomoc v intenzite 30,4 % (106,5 mil. Sk) z oprávnených nákladov na investície, z toho priamu štátnu pomoc vo výške 80,5 mil. Sk a nepriamu štátnu pomoc formou úľavy na dani z príjmu právnických osôb vo výške 26 mil. Sk. Taktiež žiada štátnu pomoc na vzdelávanie vo výške 35 % z oprávnených nákladov na špecifické vzdelávanie a 60 % z oprávnených nákladov na všeobecné vzdelávanie. 

Spoločnosť vynaloží na vytvorenie jedného pracovného miesta sumu 636,4 tis. Sk. 

Na jedno novovytvorené pracovné miesto pripadá priamo (náklady na obstaranie hmotného investičného majetku a príspevok na vzdelávanie) zo štátneho rozpočtu 200 000 Sk a nepriamo (úľava na dani) 47 273 Sk. Celková výška štátnej pomoci na jedno novovytvorené pracovné miesto je 247 273 Sk.  

	Materiál bol predmetom medzirezortného pripomienkového konania. Vznesené zásadné pripomienky boli akceptované a zapracované, okrem dvoch, kde predkladateľ po prerokovaní písomne odstúpil od pripomienok. 

	Finančné prostriedky, potrebné na poskytnutie štátnej pomoci a na regionálny rozvoj sú v plnej výške pokryté v kapitole Ministerstva hospodárstva SR na investičné stimuly a priemyselné parky.

	Prostriedky na rozvoj regiónov vo výške 50,9 mil. Sk budú použité na vybudovanie technickej infraštruktúry, umožňujúcej napojenie výrobného areálu na inžinierske siete a technickú vybavenosť. Požiadavku uplatnilo mesto Michalovce podľa predloženého vecného a časového harmonogramu a spôsobu jej čerpania

Predkladaný materiál má priamy a nepriamy dopad na štátny rozpočet, ktorý je vyčíslený v doložke vplyvov a má pozitívny dopad na zamestnanosť a podnikateľské prostredie.

Na predkladaný materiál sa nevzťahuje obmedzenie prístupu k informáciám.

Informácie o projekte:

A:	Všeobecné informácie:

B: 	Ekonomické informácie